Margrethe Vestager (RV), 2004-04-27:
Processen for at nå frem til at behandle det lovforslag, som vi har foran os i dag, har Socialdemokratiets ordfører, hr. Thomas Adelskov, på glimrende vis gjort rede for.
Den kan vi fuldt ud stå inde for.
Men jeg bliver nødt til at bemærke, at der altså ingen naturlighed er i, at SU-forbedringer skal finansieres inden for rammen.
Der er ikke noget naturligt ved det overhovedet.
Det er et helt gedigent almindeligt politisk prioriteringsspørgsmål, at sådan skulle det være.
Det skyldes sådan set kun regeringens sendrægtighed, at vi står her nu i foråret i stedet for i efteråret.
For vi kunne have gennemført de her goder, som har været højt prioriteret, hvis regeringen havde vist bare en smule
politisk tæft i forhold til at anerkende oppositionens synspunkter om de følgebesparelser, der vil komme i andre ordninger.
Vi fik en politisk aftale.
Det Radikale Venstre vil stå hundrede procent inde for denne politiske aftale.
Det regner vi også med at regeringen vil, hvis den holder så længe.
Ellers må det være en ny regering, der optager forhandlingerne, når det viser sig, at der faktisk er besparelser at hente, som kan bruges til gavn og glæde for studerende.
Det Radikale Venstre har arbejdet med ønsket om at forbedre de økonomiske forhold for enlige forsørgere længe, og vi har haft det som en meget klar prioritet, også i forhold til andre, som har det svært, og i forhold til samlevende forsørgere, fordi vi vurderer, at hvis man skal prioritere, så har samlevende forsørgere alt andet lige nemmere ved at udnytte det højere fribeløb, end enlige forsørgere har.
Det har også været en klar prioritet at hæve fribeløbet, også at hæve det høje fribeløb.
Det er ikke, fordi vi ikke anerkender problemstillingen, men fordi vi synes, at det alligevel er en særlig situation, de er i, nemlig at de kommer til at tjene mere end - hvad var det? - 25.000 kr. om måneden.
Det er jo den situation, man er i, når man kommer til at betale tilbage.
Det andet er, at vi også har bidt mærke i, at de fleste tilbagebetalingskrav rettes til studerende under studierne og altså ikke studerende, som er færdige med studierne.
Og derfor har vi vores tvivl om, hvorvidt det er en bæredygtig argumentation, at de studerende udskyder deres studieafslutning til jul frem for at gøre sig færdige til sommer.
Nu fandt regeringen selv pengene til den her del af det, i hvert fald på det lange stræk, og derfor kan vi - også på den baggrund - selvfølgelig godt deltage i aftalen, men vi synes ikke, det var det vigtigste.
Vi tror, der er ting, som vi vil vende tilbage til.
Jeg har hvert fald fået en del mails, som siger, at der ikke kun er hår i suppen, der er nærmest en hel toupet, i hvert fald hvis man ser det med de øjne, som nogle af den anden part til de enlige forsørgere har at se med, fordi det naturligvis er komplekse og komplicerede og detaljerede og mærkelige familieforhold og bomønstre, som man har, også for studerende.
Derfor tror jeg, vi skal vende tilbage og evaluere, hvordan det faktisk kommer til at gå med de her regler i forhold til ikke kun den anden part til den enlige studerende, som måske også er studerende og har et børnebidrag at forholde sig til, men også i forhold til samlevende studerende, fordi vi jo meget håber, at vi kan komme tilbage og give et ryk for alvor for samlevende studerende.
Det hænger sammen med, at vi fra radikal side ikke har noget ønske om at fremme en tendens til, at man bliver enlig forælder.
Vi tror, at det er det bedste for alle parter, hvis forældrene kan bo sammen.
I hvert fald bør det ikke være sådan, at SU-systemet tilskynder folk til at bo hver for sig. Derfor håber vi meget, at vi kan vende tilbage, når det viser sig, at der er mulighed for at finansiere et større tillægsstipendium end det, vi kan give i dag. Men vi glæder os over, at vi nået så langt, og vi håber, at det administrative besvær, som vi har påført SU-Styrelsen, som ellers er i overordentlig god gænge med sin betjening af de studerende, faktisk vil kunne løses, også set i forhold til det gode, vi opnår ved at vedtage dagens forslag.